Muhammad Shadiq Pasadigoe

Muhammad Shadiq Pasadigoe adolah salah saurang birokraik dan politikuih nan parnah manjabaik sabagai Bupati Tanah Datar duo pariode. Pariode partamonyo tahun 2005-2010 dan pariode kaduonyo tahun 2010-2015. Dalam maso jabatan sabagai bupati, inyo parnah didaulek sabagai Sakretarih Janderal Asosiasi Pamarintah Kabupaten Saluruah Indonesia (Apkasi) pariode 2011 hinggo 2015. Inyo lahia di Batusangka, Tanah Data pado 8 Januari 1960. Abaknyo banamo Pakiah Saleh Digoel, asa Nagari Rao dan marupokan saurang pajuang kamardekaan nan parnah diasiangkan ka Boven Digul. Amaknyo iolah Asiah Said asa Nagari Simpuruik, marupokan putri saurang ulamo nan banamo Syekh Muhammad Said.

## Maso Sikolah
Shadiq manamaikan SD tahun 1972 di SDN 4 Batusangka, lalu tamaik tahun 1976 di SMPN 4 Batusangka dan tamaik tahun 1980 di SMAN 1 Batusangka. Satalah itu, inyo malanjuikan studi di kampus Fakultas Patarnakan tahun 1987 jo Fakultas Hukum Universitas Eka Sakti dan tamaik tahun 2000. Lalu Shadiq tahun 2011 manamaikan S2 jurusan Manajemen di UNP nan alah nyo mulai sajak tahun 2003.

## Karia
Shadiq mamulai karia dari bawah sabalun manjadi salah saurang tokoh politiak mode kini, karia nan parnah nyo jalani, diantaronyo:

# Staf Pemda Kabupaten Tanah Data (1988-1989)
# Staf Dinas Lalu Linteh Angkuikan Jalan (15 Tahun)
# Kasubdin Kasalamaikan jo Teknik Sarano Angkuikan Darat Dineh Parhubuangan Sumatera Baraik (2001-2005)
# Wakil Kapalo Dineh Pataranakan Provinsi Sumatera Baraik (2005)
# Bupati Tanah Datar (2005-2010 jo 2010-2015)

## Panghargoan

# Satya Lancano Karyo Satya X (2001)
# Satyalancana Kebaktian Sosial dari Presiden RI (2005)
# Panghargoan Citro Bhakti Abdi Nagari (2006)
# Pambino Karang Taruna Tabaik Tingkek Provinsi Sumatera Baraik (2006)
# Pamudo Award Tingkek Provinsi Sumatera Baraik (2006)
# Panghargoan Kinerjo Palayanan Publiak Tabaik II Tingkek Provinsi Sumatera Baraik (2006)
# Bupatri Baprestasi versi surek kaba *Swa* (2008)
# Bhakti Koperasi jo Usaho Ketek dan Manangah (2007)
# Tokoh nan Paduli Kamiskinan (2007)
# Panghargoan Panyampaian LAKIP (2007)

## Kawin
Shadiq kawin jo Betty Zulfina nan kini labiah dikana sabagai Betty Shadiq Pasadigoe nan parnah manjadi anggota DPR RI pariode 2014-2019 dari partai Golkar. Bininyo masuak DPR RI malalui pataruangan di Dapil Sumbar I. Betty manamaikan S1 di Jurusan Akutansi, Unand lalu malanjuikan S2 di Magister Manajemen di universitas nan samo.Dari hasia pakawinan Shadiq jo Betty, urang baduo ko dapek limo urang anak, iaitu:

# Picer Nikander Muhammad
# Nabila Mira Miranda (wafaik umua 24 tahun)
# Nadiah Firzana Muti
# Naura Ghassani Muti
# Nausilla Hasanah Muti

## Partai
Shadiq mamulai karia politiknyo di Partai Golkar. Shadiq parnah pulo barado di Partai Amanat Nasional sajak tahun 2018 hinggo tahun 2022 dan bapindah ka Partai Nasdem sajak tahun 2022 hinggo kini.

## Pasca Manjabaik Jadi Bupati
Shadiq sabananyo nio maju manjadi Gubernur Sumbar tahun 2015 dan mandapai dukuangan dari barbagai pihak tapi inyo ndak dapek kandaraan politik. Ndak nio badiam diri, inyo malanjuikan kiprahnyo di dalam dunia birokraik nan alah lamo juo nyo jalani dan macubo ikuik lelang jabatan dan luluih manjadi Inspektur III Itjen Kamantarian Dalam Nagari tahun 2016 hinggo 2017. Lalu promosi manjadi Staf Ahli Bidang Pamarintahan jo Otonomi Daerah, Staf Ahli Mantari Pandayogunoan Aparatur Nagari jo Reformasi Briokrasi tahun 2017 sampai 2018. Lalu tahun 2018 inyo pansiun dari PNS.

Satalah pansiun dari PNS, inyo kambali bagairah tajun ka dunia politik lalu pindah dari partai Golkar ka PAN dan ikuik maju untuak pancalonan DPR RI pariode 2019-2014 namun gagal maraih suari cukuik untuak gabuang ka Sanayan. Tahun 2023 inyo pindah ka Nasdem untuak bataruang di Pileg 2024.

= Rujuakan =